لمرينيين

لمرينيين ؤلا بني مرين ؤلا ايت مرين هوما واحد السلالة مغريبية امازيغية لي حكمات مناطق ف شمال افريقيا، سيرتو لمغريب، و ف شي فترات تا مناطق ديال دزاير، تونس و شبه ڭزيرة ايبيريا و جبل الطر. لمرينيين كينتاميو ل التجمع لقبلي د زناتة. لي اسس الدولة لمرينية هوّ السلطان عبد لحق اللول. لمرينيين كانو اتباع ديال لموحدين، و ف 1244 ستاغلو الضعف ديالهوم و قدرو يقضيو عليهوم و ياخدو السلطة على لمغريب. ف لاوج د لقوة ديالهوم، ف عهد السلاطين بو لحسن علي بن عتمان و بو عنان فارس، سيطرو لمرينيين على مناطق كبيرة ديال الدزاير و تونس دابا. كانو دعمو امارة غرناطة ف لاندالوس، و حاولو يسيطرو على مناطق ف شبه ڭزيرة ايبيريا، مي فشلو ملي خسرو ف معراكة طاريفة ف عام 1340. ف 1344 خسرو لمعقل اللخراني ديالهوم ف ايبيريا. ف لقرن 15، لوطاسيين، لي كانو كيجيوهوم ف لعائلة، تنافسو معاهوم على لحكم د لمغريب، و ولّاو لحكام لفعليين مابين 1420 و 1459 كا وزارا و مستشارين ف لحوكومة، وخا بقات السلطة ب السمية ف يد لمرينيين. ف 1465، السلطان عبد لحق التاني تحيّد من السلطة و تّقتل ف فاس بعد تورة شعبية لي حطات لوطاسيين ف لحكم بشكل مباشر. عكس السلالات لي سبقوهوم، لموحدين و لمرابطين، لمرينيين ردّو السنية لماليكية دين ديال الدولة، و فاس لعاصمة ديالهوم، لي ف لعصر ديالهوم، عرفات فترة دهبية نسبية. لمرينيين برعو ف لبني د لمدارس لعتيقة، شي لي دعم التكوين ديال عولاما د الدين ماليكيين، وخا الصوفية بقات منتاشرة بزاف ف لعروبيات. ف هاد لفترة الشرفا كبر ليهوم الشان، بحال لادارسة، و هادشي دار الساس لي عليه قدرو السعديين و لعلويين باش يحكمو لمغريب من بعد. تاريخ. لاصل. لمرينيين كانو مجموعة لقبايل لامازيغية لي كاتمتل فرع ديال زناتة. ف لقرن 11 ملي جاو بني هلال و قبايل عربية خرة ل شمال افريقيا، جرّاو عليهوم من مناطق الزاب (ف شرق دزاير ديال دابا)، و بداو جدود لمرينيين كيتغلغلو ف مناطق غرب دزاير و شرق لمغريب ف لقرن 13، بعد صراعات معا قبايل امازيغية خرة و معا لموحدين، لي نهازمو فيها. بشكل عام، كانو لمرينيين عندهوم ستيل د لحياة ديال الترحال، و كانو سيرتو كيهاجرو مابين تافيلالت و فيڭيڭ. على حساب بن ابي ذر "… ماكانوش كيعرفو فضة ؤلا فلوس… ؤلا زراعة ؤلا بيع و شرا. التروة ديالهوم كانت من الجمال، لخيول و لعبيد". لمرينيين خداو سميتهوم من واحد من جدودهوم، مرين بن ورتاجن الزناتي. بحال بزاف د السلالات لامازيغية ف شمال افريقيا و لاندالوس، حاولو لمرينيين باش ينسبو ريوسهوم ل لعرب، بل ڭاع ل الشرفا لعلويين، باش يقويو السلطة ديالهوم و يعطيو ل راسهوم شرعية. الطلوع. ف لبدية، كانو لمرينيين تابعين ل لموحدين لي كانو حاكمين شمال افريقيا. الزعيم ديالهوم محيو ولد بو بكر مات ف معراكة لارك (1195) لي طرات ف لاندلوس ف لعهد د لملوك بو يوسف يعقوب لمنصور و الفونسو التالت، و ساهم ف لانتصار د لموحدين فيها. ولدو عبد لحق كيتّعتابر لمؤسس د الدولة لمرينية. لموحدين مبعد تعرّضو ل خسارة كبيرة من عند لممالك د النصارا ف 16 يوليوز 1212 ف معراكة لعوقاب. لخسارة لكبيرة ف لارواح خلات لموحدين ف حالة ضعف، و بزاف د لمناطق لي تابعين ليهم خواو من السكّان. من عام 1213 ولّا 1214، بداو لمرينيين كيطاكسيو الجماعات لفلاحية ف لمناطق ديال الشمال الشرقي د لمغريب (مابين بركان و الناضور). لعلاقة ديالهم معا لموحدين بدات كاتخياب، و من 1215 بداو مناوشات منتاضمة بينات لاطراف بجوج. ف 1217، حاولو لمرينيين باش يسيطرو على الشمال الشرقي، ولايني لموحدين غلبوهم و عبد لحق تّقتل، و تجرّا عليهم من لمدون و لمناطق لحضرية. لقيادة دازت ل عتمان اللول و مبعد ل محمد اللول. ف السنوات لي موراها، قدرو يجمعو قوتهم و يفرضو السلطة ديالهم على لقبايل لقروية ف مناطق تازة، فاس و لقصر لكبير. ف داك لوقت، كانو لموحدين فقدو السيطرة على اراضي ف لاندالوس ل صالح لممالك لمسيحية بحال مملكة قشتالة، و لحفصيين ستاقلّو ب افريقية (تونس) من 1229، لي تبعوهم الزيانيين ف تلمسان ف 1235. ف 1244، السلطان لموحدي لحسن لمعتضد بالله السعيد بن لمامون قدر وخا داكشي يغلب لمرينيين، و فرض عليهم باش يتراجعو ل لمناطق لاصلية ديالهم جنوب تازة. تحت لقيادة ديال بو يحيى، لي ولّا حاكم من 1244، بداو لمرينيين كيفتحو مناطق جداد. معا لمجي د عام 1248 كانو شدّو الرباط، سلا، مكناس، و فاس. ف 1248، قدر السلطان لموحدي السعيد باش يسترجع اراضي من عند لمرينيين، و دفع بو يحيى باش يخضع ليه و يتراجع مؤقتاً ل واحد لقصبة ف الريف. ف يونيو من نفس لعام، الزيانيين قتلو السلطان السعيد ف معراكة حدا وجدة. لمرينيين تعرّضو ل لارمي ديال لموحدين و هيّ راجعة، و لمرتزقة لمسيحيين لي كانو فيها قلبو لفيستة ل عند لمرينيين. بو يحيى قدر يرد جميع لمدون لي كان سيطر عليها قبل، و دار عاصيمتو ف فاس. ف 1255 شدو لمرينيين سيجيلماسة. ف 1269، السلطان لي تبعو بو يوسف يعقوب سيطر على مراكش، شي لي ادى ل الطيحة ديال دولة لموحدين بشكل رسمي. لاوج. بعدما تخلّاو بني نصر د غرناطة على لڭزيرة لخضرا ل صالح لمرينيين، مشى السلطان بو يوسف ل لاندالوس باش يعاونهم ضد مملكة قشتالة. لمرينيين حاولو عاوتان باش يمدّو السيطرة ديالهم على الطرافيك د لبيع و الشرا ف مضيق جبل الطر. ف هاد لفترة قدرو لقشتاليين ل لمرة اللولة باش يوصّلو الصراع بين لايبيريين و لمغاربا ل الضفة لخرة، يعني لاراضي د لمغريب. ف 1260 دخلو ل سلا و ف 1267 حاولو باش يحتلو خرين مناطق ف لمغريب، ولايني لمحاولات بجوج فشلو. بعدما لمرينيين حطو رجلهم ف شبه ڭزيرة ايبيريا، بداو كيحاولو يوسّعو النفود ديالهم تماك، و فتحو مدون بحال روطا، طريفة و جبل الطر معا لمجي د عام 1294. لمرينيين اتّرو بزاف ف السياسة ديال مملكة غرناطة، لي دخّلو لارمي ديالها معاهم من 1275. ف 1276 كانو اسسو فاس الجديد، لي ولّا لمركز لاداري و لعسكاري ديالهم. وخا مدينة فاس عرفات زديهار كبير ف عهد لموحدين، و كبرات تا ولّات اكبر مدينة ف لعالم ف زمانها، ماوصلات ل لفترة الدهبية ديالها تال عهد لمرينيين. و ف هاد لفترة تّكتب التاريخ ديالها بشكل رسمي. ف لعهد لمريني، تشهرات فاس كا مركز فكري و تقافي كبير، حيت لمرينيين اسسو فيها لمدارس فين الناس كيقدرو يدرسو لعلوم ب نواعها. وخا كانو حروب اهلية، بدا السلطان بو سعيد عتمان التاني لي حكم من 1310 تال 1331، مشاريع كبيرة د لبني ف لمنطقة. منهم مدارس بحال مدراسة لعطارين لمشهورة. لبني د هاد لمدارس كان ضروري باش تخلق طبقة بيروقراطية تابعة ل السلطان، لي تقدر تنافس ولّا تحيّد السلطة من عند الزوايا و الشرفا. لمرينيين اترو بزاف على السياسات ديال مملكة غرناطة، لي وسّعو الجيش ديالهم منها ف 1275. ف لقرن 13، مملكة قشتالة ما مرة ما جوج دارت غزوات ف التيريطوار ديالهم. ف 1260، لقشتاليين هجمو على سلا، و ف 1267 دارو غزوة شاملة، ولايني لمرينيين قدرو يردّوهم. ف لاوج ديالهم، تحت لحكم د السلطان بو لحسن علي (حكم 1331–1348)، الجيش د لمرينيين كان منضّم، و مكوّن من 40000 فارس من قبايل زناتة. كانو فيها تا فرسان عرب، و اندلوسيين، سيرتو ف لفرقة د النبّالا. لحاراس الشخصي د السلطان كانو فيه 7000 عسكري، منهوم مسيحيين، اكراد، و افارقة من جنوب الصحرا. بو لحسن حاول يعاود يوحّد لمناطق لمغاربية. ف 1337، قدرو لمرينيين يسيطرو على تلمسان من بني عبد لوديد. ، و ف 1347، قدرو يسيطرو على افريقية، باش يعاودو تاسيس امبراطورية كبيرة شادة من طرابلس تال لمغريب. ولايني ف لعام لي موراه، التورة ديال لقبايل لعربية ف جنوب تونس خلاتهم يفقدو لمناطق الشرقية. ف 1340 كانو ديجا خسرو قدّام التحالف د قشتالة معا لبرطقيز ف معراكة طريفة، و نساحبو من لاندالوس لي بقاو شادين فيها غير لڭزيرة لخضرا تال 1344. ف 1348، السلطان بو عنان فارس حيّد بّاه بو لحسن من لحكم، و حاول باش يرد لمناطق ديال الدزاير و تونس ديال دابا. وخا كان نجح شوية، غادي يتّقتل مخنوق من عند لوزير ديالو ف 1358، لي هيّ النقطة فاش بدات الطيحة د لمرينيين. الطيحة. من مور لقتيلة ديال السلطان بو عنان، لوزارا ولّاو شادّين السلطة د بصح، و السلاطين ولّاو كيتحطو و كيتحيّدو بزّربة واحد مور لاخور. لبلاد تقسّمات و لفوضى السياسية عمّات، و كلا وزير و جهة برّانية كانو كايساندو شي جماعة. ف 1359، قبايل هنتاتة من لاطلس لكبير نزلات و حتلات مراكش، لعاصمة ديال جدودهم لموحدين، و حكموها بشكل مستاقل تال 1526. [] ف جنوب مراكش لفقها الصوفيين علنو على لاستقلال ديالهم، و ف عوام 1370، ازمور ولات مستاقلة تحت لحكم ديال تحالف ديال مجموعة د التجار و قبايل عربية د بني صبيح. [] ف الشرق، لفاميلات د الزيانيين و لحفصيين عاود بانو ف لحكم، و ف الشمال، لؤروپيين ستاغلو لفرصة و هجمو على السواحل. ف نفس لوقت، لقبايل لعربية د لبدو بداو كينشرو لفوضى و سرّعو الطيحة د لامبراطورية. ف لقرن 15، الدولة لمرينية ضرباتها ازمة د لفلوس، لي خلاتها تحبس الدعم لي كانت كاتعطيه ل الزوايا و لفاميلات د الشّرفا. هادو كانو من لوسائل باش لمرينيين تحكّمو ف لقبائل د لمغريب. بسباب هادشي، الزوايا و الشرفا مابقاوش كيدعمو الدولة، و زادت تشتتات لبلاد. ف 1399، تطوان تعرّضات ل غزو لي فرشخ السكان ديالها، و ف 1415 لبرطقيز حتلو سبتة. من 1420 كانو لوطاسيين شادين السلطة لفعلية ف لبلاد، بعدما دارو لوصاية على عبد لحق التاني لي تولّا لحكم ب السمية ملي كان ف عمرو عام. ولايني ملي عبد لحق وصل ل سن الرشد، لوطاسيين رفضو باش يتخلاو على السلطة. ف 1459، قدر السلطان باش يقتل بزاف من لفاميلة د لوطاسيين، و يضعّف السلطة ديالهم. ف 1465 السلطان عبد لحق تّقتل ف التورة ديال السكان د فاس لي ناضت ضدو و ضد لوزير ديالو هارون بن بطاش. هاد لاحدات علنو على الطيحة د لمرينيين، كتير شي ملي لفّاسا بايعو محمد بن علي لادريسي لعمراني الجوطي سلطان ف فاس. لحكم ديالو مادامش بزاف، ملي بو عبد الله الشيخ محمد بن يحيى لوطاسي، واحد من جوج د الناس لي كانو نجاو من لمدباحة ديال 1459، حيّد محمد لادريسي و حط راسو سلطان ف فاس، و اسس ب هادشي السلالة د لوطاسيين. لحكومة. من بزاف د النواحي، لمرينيين عاودو نتجو و كمّلو لقلدات السياسية و لاجتماعية لي كانو موجودين ف عهد لموحدين. لمرينيين حكمو دولة قبايلية لي كانت معتامدة على لولاء ديال لقبايل و لحولافا ديالهم، باش يفرضو النظام، و لي ماكانتش فارضة قلدات ادارية مدنية و رسمية ف لاقاليم لي بعاد على لعاصمة. و كمّلو تا التقاليد لامازيغية ديال لحكومة لمعتامدة على لمشورة و الديموقراطية، سيرتو على طريق مجلس ديال رؤاسا د لقبايل لي السلطان كان كيستاشرو ب لخصوص ف لمسايل لعسكارية. باش يحافضو على السلطة ديالهم ف لاقاليم لي بعاد على فاس، لمرينيين عتامدو اساساً على تعيين افراد لعائلة ديالهم ف مناصب د لحكم، و ضمن تحالفات ب الجواج. هاد لحكّام لمحليين كانو مكلفين ب الشؤون لادارية و لعسكارية. متلا ملي بو يوسف يعقوب شد مراكش ف 1269، دار لحليف ديالو محمد بن علي، لي كانت عندو علاقة د لقرابة معاه ب الجواج، كا "خليفة" (نايب ولّا والي ب لمصطلح لعصري). ف شي مناطق بحال جبال لاطلس و الريف، هادشي خلا لحكم د لمرينيين يكون ماشي مباشر، و لوجود د السلطة لمركزية ضعيف. السلطان لمريني كان راس الدولة، و كان عندو اللقب ديال "امير لمسلمين". ف فترات معطّلين كان السلطان كياخد تا لقب "امير لمؤمنين". الدرجة د التدخل ديال السلطان ف شؤون الدولة كانت كاتعتامد على الشخصية ديالو. شي وحدين بحال بو لحسن، كانو كيتدخلو بزاف ف لبيروقراطية د الدولة، و وحدين خرين قل. ولي لعهد كانو عندو سلطات كبار و كان كينوب على السلطان على راس الجيش. من غير هاد لمناصب لمتوارتة، كان لوزير هوّ لي عندو اكبر سلطة تنفيدية و كان كيشرف على لخدمة ليومية ديال لحكومة. عدد د لفاميلات خداو مناصب وزارية ف عهد لمرينيين، و كانو كيتنافسو بيناتهم على السلطة، و لوطاسيين كانو اهم فاميلة ف لفترة لمرينية لمعطلة. مور لوزير، اهم منصب كان هوّ "لوالي" لي كان مكلّف ب الضرائب و لفلوس، و كان تحت السلطة لمباشرة ديال لوزير ولّا ديال السلطان. و كانو مناصب مهيمين خرين، بحال لحاجب د السلطان، لكتاتبيا ديالو، و "مول لبوليس" () لي دورو ف لحد من الجريمة و تطبيق لحدود. ف شي حالات، لحاجب د السلطان كانت عندو سلطة كبر من لوزير، لي كان كياخد لاوامر من عند لحاجب. الجيش. الجيش د لمرينيين كان مشكل سيرتو من قبايل وفية ليهم، ولّا عندها قرابة معا لفاميلة لحاكمة. ولايني عدد لعساكريا لي هاد قبايل كانو قادرين يعطيوه كان محدود، شي لي خلا السلاطين يعمّرو الجيش ب رجال من قبايل خرين و من لمرتزقة. عساكريا خرين تجابو من قبايل زناتة ديال لمغرب لوسطاني (الدزاير دابا)، و من قبايل عربية بحال بني هلال و بني معقل، لي كانو هاجرو جيهت لغرب ف لوقيتة د لموحدين. زيادة على هادشي لمرينيين بقاو كيجيبو مرتزقة مسيحيين من ؤروپا، كيما دارو لموحدين قبل منهم، لي كانو كيكوّنو سيرتو لفراقي د لعلّاما (الفرسان) و لحرس الشخصي د السلطان. هاد التنوع ف لارمي كان من لاسباب علاش كان صعيب باش تكون سلطة مركازية مباشرة على جميع مناطق حكم لمرينيين. وخا داكشي، الجيش كان كبير بما يكفي باش يصيفطو حملات عسكارية ل ايبيريا ف لقرن 13 و 14. بزاف د التفاصيل معروفين سيرتو على الجيش ف عهد السلطان بو لحسن، لي تّوصف من عند توارخيا بحال بن مرزوق و لعوماري. لقوة لهجومية ديالو كانت مشكّلة بلاساس من 40000 علّاما (فرسان) ديال قبايل زناتة، زيادة على علّاما من لقبايل لعربية، 1500 ديال النّبالا فوق لعودان من اصول "تركية"، و 1000 نبّال من لاندلس على رجليهم. الجيش لعادي، لي كان ف نفس لوقت لحرش الشخصي ديال السلطان، كان مشكّل من 2000 تال 5000 ديال لمرتزقة النصارا من اراڭون، قشتالة، و لبرطقيز، زيادة على افارقة كوحل و اكراد. لمرتزقة كانو كيتخلصو من لخزينة د الدولة، ف لوقت لي الشيفان د لقبايل لي عطاو عساكريا كانو كيتخلصو من لاراضي د لاقطاع. نقطة الضعف ديال لارمي كانت لبحرية، لي ماكانتش قادرة تساير لبحرية ديال مملكة اراڭون. لمرينيين كانو عندهم مراسي د لباطوّات ف سلا و سبتة، ولايني علّاقل ف مناسبة وحدة، كانو جابو باطوّات ديال مرتزقة من كاطالونيا. لفراقي د الجيش لمريني، سيرتو لعلّاما ديال زناتة (لي كانو معروفين ب الصبليونية "jinetes") كانو كيتّسلّفو ل الجيوش د لممالك د ايبيريا، بحال مملكة اراڭون و مملكة غرناطة، ف لحروب ديالهم. ف غرناطة لي كانو شادينها النصريين، كان الجيش الزناتي تال لقرن 14 كيڭيّدوه مرينيين منفيين. لمجتمع. السكان. الشعب د لامبراطورية لمرينية كان سيرتو مكوّن من امازيغ و عرب. كانو تا ختيلافات مابين السكان ديال لمدون لكبار و الدواور، و مابين السكان لمستاقرين و الرحّالين. لمدون كانو معرّبين بشكل كبير، و من غير اقليات يهودية و مسيحية، باقي السكان كانو مسلمين. السياسة على لمستوى لحضري كانت محكومة ب التبعية ل لفاميلات لاريستوقراطية لمحلية. ف لعروبية، اغلب السكان كانو امازيغ، و محكومة ب سياسة قبايلية. السكان الرحّالين ب لموقابيل تعرّبو كتر من لمستاقرين ف لعروبية، بسباب لمجية ديال قبايل عربية رحالة بحال بني هلال و بني معقل لي كانو جابوهم لموحدين. ليهود كانو اقلية كبيرة ف لمدون، و لعبو ادوار على جميع لمستويات ديال لمجتمع. ف لوقيتة د لمرينيين فاش تّبنى لحي د ليهود لي كيتسمى لملاح ف فاس الجديد. ليهود كانو شي مرات كيتعيّنو ف مناصب د الدولة، ولايني مرات خرين كان كيتجرى عليهم من لمنصب ل اسباب ايديولوجية ولّا سياسية. كانو تا شي نصارا ف لمناطق لحضرية، مي ف لغالب كانو تجّار ولّا عساكريا مرتزقة ڭوْر، لي كانو كيشكّلو اقليات ف لمدون د الساحل. الدين. وخا لمرينيين ماداروش راسهم ابطال ديال شي اديولوجيا دينية اصلاحية، عكس لموحدين و لمرابطين لي سبقوهم، حاولو باش يبيّنو راسهم هوما لحرّاس ديال لحكامة لاسلامية الصحيحة باش يعطيو شرعية ل لحكم ديالهم. زيادة على هادشي، رجّعو السنية لمالكية هيّ دين الدولة، بعدما كان لمدهب لموحدي لي سايد قبل. لمرينيين تحالفو معا لعولاما لمالكيين، لي كان عندهم تاتير كبير ف لمدون، و معا الشرفا (فاميلات لي كانو كيدّاعيو بلي اصلهم كيرجع ل محمد)، لي كانو كيتناسبو معاهم شي مرات. بعدما ستاقرو ف فاس، لمرينيين شدّدو على تعيين لمسؤولين الدينيين رّاسهم، و تدبير لاوقاف لي كيموّلو الجوامع و لمدارس. التاتير ديال لعولاما لمالكيين د فاس كان مركّز ف فاس براسها، و كانت عندو اهمية سيرتو ف التقافة لحضرية؛ الدارسين د فاس كانت علاقتهم قوية معا لعولاما ديال لمدون لكبار لخرين ف شمال افريقيا، كتر من الشيوخ د الدين ف لعروبيات لي حداهم. الصوفية، لمرابطية، و شكال خرين ديال "لهرطقات" ولّا "لبدعات" لاسلامية، كانو منتاشرين كتر ف لوسط لقروي. الديانات لامازيغية لقديمة تا هوما بقاو كيتمارسو برا د لمدون. بعض الطرقان الصوفية، سيرتو لي كيڭودوها الشرفا، كانو كيشكّلو خطر سياسي ضد السلطة د لمرينيين، و كانو جزء من تورات ضدهم، ولايني بشكل عام لمرينيين حاولو يدخّلوهم ف الدايرة د التاتير ديالهم. و ستاغلو تا الرعاية الرسمية ديالهم د لمؤسسات لمالكية، باش يوازنو لقوة ديالها ضد التاتير د الصوفية. هاد اللخرة كانت كاتمارس تا ف لمدون، ولايني بواحد الشكل مقبول كتر عند لعولاما، و ب لمشاركة ديال السلطان، لمسؤولين د الدولة و لعولاما براسهم. اللوغة. لامازيغية كانت هيّ اللوغة د لقصر لملكي ف عهد لمرينيين، حيت هوما و لمساندين ديالهم كانو من قبايل زناتة لامازيغية. لمرينيين ستامرو ف دعم لممارسة لي كانت ف زمان لموحدين، ب تعيين مسؤولين دينيين لي يقدرو يديرو لخطبة ب لامازيغية. لامازيغية ب لهجاتها كانت مهضورة بشكل واسع ف لمناطق لقروية. ولايني لعربية كانت هيّ اللوغة ديال لقانون، لحكومة، و اغلبية د لاعمال لادابية، و التعريب اللوغاوي و التقافي ديال الشعب د لامبراطورية لمرينية زاد توسع ف هاد لفترة. التقافة. لحياة لفكرية و التعليم. لمرينيين كانو متحمّسين باش يدعمو الدراسات لاسلامية و التقافة لفكرية. ف لفترة ديالهم، جامعة لقرويين، لي كانت لمركز د لقراية ف فاس، وصلات ل لاوج ديال لازدهار ديالها من الناحية د لپريستيج، لمستوى د الدعم و التوسع ديال لمجال لفكري. :141 زيادة على هادشي لمرينيين بناو شلّا مدراسات، لي هوما نوع د لمؤسسات لي بداو ف الشمال الشرقي د بلاد فارس ف لقرن 11، و بقاو كينتاشرو بشوية بشوية جيهت لغرب. هاد لمؤسسات لعبو دور ديال تعليم لفقها لمسلمين، سيرتو لي متخصصين ف لقانون لاسلامي و لفقه. لمدراسة ف لعالم السني كانت بشكل عام ضد لعقايد الدينية لمهرطقة، سيرتو لعقيدة ديال لموحدين. و هادشي علاش مازداهرو تال لوقيتة د لمرينيين. بنّسبة ل لمرينيين، لمدارس كانو وسيلة باش يطلّعو لپريستيج السياسي ديالهم و يعيطوهم شرعية. و خدّمو الدعم ديالهم ل لمدارس باش يضمنو لولاء ديال النخبة الدينية لمؤترة ف فاس، لي كانت عندها رغبة قوية ف لاستقلالية، و ف نفس لوقت، باش يعكسو صورة ل عامة الشعب بلي راهم لحراس و الداعمين ديال لاسلام السني التقليدي. زيادة على هادشي، لمدارس هوما فين كانو كيتدرّبو لقاريين و النخبة ديال لبيروقراطية د الدولة. اغلبية د لمدارس لي توتق لبني ديالهم، كيرجعو ل النص اللول د لقرن 14، سيرتو ف عهد السلطان بو لحسن (حكم من 1331 تال 1348). بزاف د هاد لمدارس تّبناو حدا جوامع، لي هوما براسهم كانو ديجا مراكز قدام د التعليم، بحال جامع لقرويين، جامع لاندلوسيين، و الجامع لكبير د مكناس. وحدة من اهم لوظايف لي لعبو لمدارس هيّ توفير بلايص د لمباتة ل الطلابا، لي بزاف منهم كانو فوقارا، و لي جاو من مدون و دواور بعاد، و كان خاصهم فين يسكنو ف لوقت ديال الدراسة. :137:110:463 لمدراسة اللولة لي بانت ف فاس كانت مدراسة الصفارين، لي تبنات ف 1271، تبعاتها مدراسة الساريج ف 1321، مدراسة السباعيين حداها نيت ف 1323، مدراسة لعطارين ف نفس لعام، و عاد مدراسة لمصباحية ف 1346. كانت مدراسة خرة لي تبنات ف 1320 حدا الجامع لكبير د فاس الجديد، ولايني ماعرفاتش نجاح بحال لمدارس لخرين. :114 هاد لمدارس كان عندهم پروڭرام د لقراية ديالهم، و شي وحدين ولّاو مشهورين، مي اغلبية كان عندهم پروڭرام محدود ب لمقارنة معا جامعة لقرويين. :141 لمدراسة اللخرة، و اكبر وحدة لي بناو لمرينيين ف فاس، كانت هي لمدراسة لبوعنانية، و كانت هيّ لمدراسة لوحيدة لي ف نفس لوقت لعبات دور ديال جامع فين كاتصلى الجمعة. كاينين مدارس لي بناو لمرينيين ف مدون خرين، و لي بقاو تال دابا، بحال مدراسة بو لحسن ف سلا و لمدراسة لبوعنانية د مكناس. بزاف د لمدارس خرين تبناو ف مدون خرين، ولايني مابقاوش ولّا ماتمش لحفاظ عليهم بشكل كامل، بحال ف تازة، الجديدة، طانجا، سبتة، انفا، ازمور، اسفي، اغمات، لقصر لكبير، سيجيلماسة، تلمسان، مراكش (مدراسة بن يوسف لي عاود تبنات ف لقرن 16)، و شالة (حدا الرباط). لانتاجات لادابية ف عهد لمرينيين كانت كتيرة و متنوعة نسبياً. زيادة على مقالات ف لفقه، كانو تا قصايد شعرية و مقالات علمية. لمكتوبات ف الجغرافيا، و سيرتو ف التاريخ، تم لانتاج ديالهم جزئياً حيت لمرينيين كانو طامعين باش يخدّموهم باش يزيدو ف الشرعية د لحكم ديالهم. اقدم كتاب د التاريخ د لمرينيين هوّ الذخيرة السنية في اخبار الدولة المرينية لي غالبا كتبو بن ابي زرع. بن خلدون كان من اهم لموتقافين ديال لفترة لمرينية، لي كانت لحياة التقافية فيها مشتاركة معا مملكة غرناطة فين بزاف د لموتقافين كانو كيدوّزو لوقت ديالهم. بن لخطيب، الشاعر و لكاتب لاندالوسي، تا هوّ دوز بزاف د لوقت ف فاس و ف شمال افريقيا بشكل عام، سيرتو فاش لحاكم ديالو، محمد لخامس لغرناطي كان ف لمنفى مابين 1358 و 1362. كاينين موتقافين خرين معروفين بحال بن عذاري لمراكشي و بن بطوطة لي جال بزاف د لبلدان، و الّف وصف ل لبلايص لي زار. كانو تا مؤلفات ديال التاريخ لمحلي ديال لمدون و لمناطق لماهولة. لفن. ف لفترة لمرينية، بزاف د لحرافي التقليديين لي كانو ف عهد لمرابطين و لموحدين ستامرو. لحرافي د لمعدن. بزاف د لمباني الدينية د لمرينيين تم التزيين ديالهم ب نفس النوع د التريات د لبرونز لي لموحدين كانو دارو ف الجوامع. الترية لمرينية ف الجامع لكبير د تازة لي واصل الدياميطر ديالها ل 2. 5 ميترو و كاتوزن 3 طن كاتّعتابر اكبر ترية من نوعها ف شمال افريقيا لي بقات موجودة تال دابا. هاد الترية كانت تصاوبات ف عام 1294، على نفس لموضيل ديال ترية موحدية كاينة ف جامع لقرويين، و كان طلبها السلطان بو يعقوب يوسف. هاد الترية كاتقدر تهز 514 مصباح د الزيت، و الزواق ديالها فيه توريقات و قصيدة مكتوبة ب لخط لعربي. عدد ديال التريات لمزوّقين لي معلّقين ف لقاعة د الصلا ف جامع لقرويين تا هوما كيرجعو ل لفترة لمرينية. تلاتة منهم تصاوبو من نواقس د النصارا لي لحرايفيا داروهم ساس لي فوق منو زادو زينات د النحاس. اكبر وحدة تحطات ف الجامع ف 1337، و كان جابها بو مالك ولد السلطان بو لحسن من جبل الطر، بعدما خداها من عند النصارا ف 1333. :462 التيكستيل و الرايات. قلال النسايج و الرايات د لمرينيين لي بقاو تال دابا، ولايني لمتخصصين كيعتاقدو بلي النسيج د لحرير ب جودة عالية بقى كيتصاوب ف لفترة لمرينية كيما ف لفترات لي سبقوها. كاينين تلاتة د التواب لمرينيين لي تم التوريخ ديالهم بشكل موتوق، هوما تلاتة د الرايات لي تخادو من الجيش ديال السلطان بو لحسن ف معراكة طاريف ف 1340. دابا راهم كاينين ف لكاطيدرالية د طوليضو. بن خلدون كتب بلي بو لحسن كانو عندو مئات د الرايات د لحرير و الدهب لي كانو معروضين ف لقصورا ولّا ف لمناسبات لاحتفالية. لمرينيين و لغرناطيين النصريين كانو زيادة على هادشي كيدّيو معاهم بزاف د الرايات لملوّنة ف لمعارك. هادشي كيعني بلي لقيمة الرمزية ديالهم كانت كبيرة. اقدم راية ف التلاتة، كيرجع التاريخ ديالها، على حساب شنو منقوش فيها، ل ماي ولّا يونيو 1312 (محرم 712 هـ). هاد الراية كانت تصاوبات ف لقصبة د فاس، على ود السلطان بو سعيد عتمان (لبّات ديال السلطان بو لحسن). لعبار ديالها 280 ف 220 سانتي، و تصاوبات من لحرير لخضر، ب موتيفات ديال الزواق ب خيوط ب الزرق، لبيض، لحمر و الدهبي. هاد الراية كاتشبه ل الراية لموحدية ديال معراكة لعوقاب لي خداوها الصبليون ف لقرن 13. لپارتية لوسطانية د الراية لمرينية فيها شبكة مكوّنة من 16 دايرة خضرا فيها عبارات دينية ب لخط لعربي و مضوّرة ب كاضر مستطيل. هاد لكاضر عندو جناب غلاض عامرين ب نقيشات ب لخط لكوفي، لي كيشبهو ل النقيشات لي كيتّلقاو ف لمدارس لعتيقة لمرينية، لي براسهم تخادو من نقيشات كوفية ديال لفترة لموحدية. هاد النقيشات هوما ايات قرانية مختارة بحال لي موجودين ف الراية ديال معراكة لعوقاب، سيرتو سورة النور، ايات 10 و 11. ف لقنات الربعة ديال لكاضر، كاينين دويّرات مكتوب فيهم ب حروف مدهّبة على خلفية زرقة غامقة عبارات كاتمجد الله. الراية كاملها ف جنابها ايات قرانية مكتوبين ب خط صغير. ف التحت ديالها، ب خط حمر، كاينين نقيشات كيهضرو على لالقاب و السلالة ديال السلطان بو عتمان لمريني، معا التاريخ د لمصاوبة. الراية التانية تصاوبات على ود السلطان بو لحسن، و كاترجع ل شهر جمادى 740 هـ (دجنبر 1339 ولّا يناير 1340). لعبار ديالها 347 ف 267 سانتي، و تصاوبات ب نفس التقنية د النسيج ديال اللولة، و ب نفس الشكال لي كيبانو فيها، ولايني هاد الراية كيطغى عليها اللون الصفر، ب تفاصيل منسوجين ب الزرق، لحمر، و الدهبي ولّا شكال خرين د الصفر. ف لفوق ديالها، كاينة نقشة عربية كاتدعو ل النصر ل مولاها، السلطان بو لحسن. ف لوسط د الراية كاينين عاوتان 16 دايرة مستّفين على شكل كارو، كلا وحدة فيها نقيشات ب لعربية. ف التحت د الراية كاينين نقوش كيعطيو لالقاب و السلالة ديال السلطان بو لحسن، و لما باقي ف هاد الراية ماكيختالفش لمظهر د الراية اللولة. الراية التالتة مامكتوبش فيها التاريخ، و الدرجة د لمحافظة عليها عيّانة نسبياً، ولايني كيتّعتاقد بلي تصاوبات ف لفترة د لحكم ديال السلطان بو لحسن. لي ف شي شكل فيها هوّ بلي النقوش ديالها ماشي منسوجين ولايني مصبوغين فوق منها، و التوجيه ديالهم معكوس (بحال ف مراية). كاينين دارسين قتارحو بلي تقدر تكون نسخة على راية اصلية، لي تصاوبات باش يهزّوها لعساكريا، ولّا بلي راها غير موضيل لي صاوبو خطّاط باش عاد لحرايفيا د النسيج يتبّعو لموتيفات ديالو و يصاوبو الراية د بصّح، و حيت النسيج كيتدار من اللور، خاص النقوش يكونو مكتوبين بشكل معكوس. لمخطوطات. عدد د لمخطوطات لي كاترجع ل لفترة لمرينية بقاو تال دابا. واحد من اهم لامتلة هيّ نسخة د لقران كوميصيوناها السلطان بو يعقوب يوسف و تورخات ل عام 1306. كانلقاو فيها زواقات مدهّبين، و التيكست ديالها مكتوب ب لخط لمغريبي ب مداد قهوي، و لعناوين مكتوبين ب لخط لكوفي؛ الترقيم د لايات مديور ب علامات صغار وسط دويّرات مدهّبين. كيما اغلبية د لمخطوطات ف هاد الزمان و لحيّز الجغرافي، هاد لمخطوطة تكتبات فوق الرق (جلد د حيوان مديور ل لكتابة). بزاف د السلاطين لمرينيين كانو هوما براسهم خطاطين مْعلّمين. لعادة ديال لممارسة د لخطاطة و نسخ لقران بين النخبة ف لبلدان لاسلامية كانت ديجا ترسخات من لقرن 13. ميتال على هادشي هوّ السلطان لموحدي لمرتضى (توفى ف 1266). على حساب بن مرزوق و توارخيا خرين د لفترة لمرينية، السلطان بو لحسن ب لخصوص كان معلّم بزاف ف هاد لفن، و نتج فيه بزاف، حيت صاوب رّاسو 4 د النسخات د لقران. النسخة اللولة بدا فيها بعد سنوات ديال النجاح لعسكاري، و سالاها ف 1339. هاد النسخة تصيفطات ل شالة (فين السلطان نيت تّدفن من بعد). النسخة التانية تصيفطات ل لمسجد النبوي ف لمدينة لمنورة ف 1339 ولّا 1340، ب واسطة ديال السلطان لمنصور قالاوون د مصر، و التالتة ل لمسجد لحرام ف مكة. النسخة الرابعة، لي كاتّعتابر من افخم لمخطوطات لمرينية، هيّ قران من 30 ڭزو، لي تعطات هدية ل لمسجد لاقصى ف لقدس ف 1344 ولّا 1345، و كاينة دابا ف لمتحف لاسلامي د لحرم الشريف. فاش كان ف بجاية، بدا بو لحسن كيخدم على النسخة لخامسة لي كان باغي يهديها ل مدينة لخليل ف فلسطين، ولايني ماقدرش يكمّلها، بعدما نهازم ف معارك ف الشرق و فقد لعرش ديالو ل صالح ولدو بو عنان فارس. ولد بو لحسن لاخور بو فارس عبد لعزيز قدر يكمّل لخدمة على هاد النسخة، لي دّاها بن مرزوق ل مدينة تونس. بو عنان براسو تا هوّ كان خطاط، و معروف بلي دار مخطوطات نسخ فيها احاديت نبوية ب مداد زرق مخلط ب لقهوي، و مزوّقة ب الدهب. من غير لمخطوطات د لقران، كانو خطاطين خدمو على نسخات ديال نصوص دينية و قانونية، سيرتو اعمال متعلقة ب لمدهب السني لمالكي، بحال كتاب الموطا ديال لامام مالك. و كيتراوحو مابين مخطوطات عادية بلا زواق مكتوبة ب لخط لمغريبي، ل مخطوطات مدهّبة منتوجة من عند لمكتابة السلطانية لمرينية. هاد لمخطوطات كاينين دابا ف مكتابات تاريخية ف لمغريب، و كيبيّنو بلي ورشات ديال لخطاطة ماشي غير ف فاس فين كانو منتاشرين، ولايني تا ف سلا و مراكش. لمنابر. لمنابر ديال لفترة لمرينية كانو كيتصاوبو ب نفس الطريقة و لماطيرييل (خشب) باش كانو ف لفترة د لمرابطين و لموحدين. لمنبر ديال الجامع لكبير د تازة كيرجع ل لفترة د التوسيع ديالو ف عهد السلطان بو يعقوب يوسف ف عوام 1290، بحال نيت الترية د الجامع. بحال منابر خرين، لمنبر د الجامع لكبير فيه دروج متحرّكين، ب تقويسة ف الرجل د الدروج و قبة ف لفوق ديالو، و هوّ مركب من عناصر د لخشب لي تجمعو بيناتهم. وخا تدارو فيه ترميمات لي بدّلو الشكل ديالو، بقى محافظ على اغلبية د لخدمة د لخشب لي كاترجع ل لفترة لمرينية. الجناب ديالو منقوشين ب موتيفات تسطارية اسلامية لي كاتفكّر لواحد ب لمنبر لمرابطي د لكتبية ف مراكش (لقرن 12). هاد لموتيفات التسطارية مبنيّة على نجمات مولات 8 د الريوس، لي خارجين منهم بانضات مشابكين، و هاد لموتيف كيتعاود على السطح د الجناب كامل. مي عكس لمنبر لمرابطي، لخويات مابين لبانضات مامعمّرينش ب طروفا مزوّقين ب موتيفات د ورود، بل مرصّعين ب ديكور د لموزاييك، لعاج و لخشب لغالي. لمنبر لاصلي ديال لمدراسة لبوعنانية، لي كاين دابا ف دار البطحاء، تصاوب مابين 1350 و 1355، ف لوقت فاش لمدارسة نيت كانت باقة كاتّبنى. هاد لمنبر كيتّعتابر احسن ميتال ديال لمنابر لمرينية. لمنبر مصاوب ب لابنوس و نواع خرين د لخشب لغالي، و مزوّق ب ترصيعات د لموزاييك و زخارف منحوتة ف لخشب. لپاطيرنات الرئيسية د الزواق ف الجناب ديالو مركّزين على نجمات ب 8 د الريوس خارجين منهم بانضات مزوّقين ب لعاج، لي كيتشابكو و كيتعاودو على السطح كامل. لخويات مابين هاد لبانضات كيشكّلو ب دورهم شكال تسطارية معمّرة ب توريقات (). هاد لموتيف كيشبه ل داك لي موجود ف لمنبر لمرابطي د لكتبية، و كتيرشي ديال لمنبر لموحدي ديال جامع لقصبة ف مراكش لي تصاوب مابين عام 1189 و 1195. لقوس فوق الدرجة اللولة د لمنبر فيها نقيشة لي علاين مابقاتش كاتبان، و كانو مكتوبين فيها لالقاب ديال بوعنان. لمعمار. الدولة لمرينية لعبات دور مهم ف تطوير الترات لحرايفي و لفني لي ديجا تحطّ الساس ديالو ف لفترات لمرابطية و لموحدية. على لخصوص ف لعاصمة فاس، لمرينيين بناو معالم ب زواق لي بقى معا لوقت كيتزاد ف لمقدار و التعقيد د التفاصيل، ب مواد بحال لخشب و لڭبص. و كانو اللولين لي خدّمو الزليج (طروفا د لموزاييك ب شكال تسطارية معقّدة) بشكل واسع، بحيت ولّا من لعادات لمنتاشرة ف لمعمار د لمغريب. الستيل لمعماري لمريني عندو علاقة قوية معا الستيل لي كانلقاو ف مملكة غرناطة ف ايبيريا، تحت السلطة د النصريين، لي كانت معاصرة ليها. داكشي علاش الزواق ديال قصر لحمرا كيشبه بزاف ل الزواق د معالم مدينة فاس. ملي سيطرو الصبليون على غرناطة ف 1492، هربو بزاف د لاندلوسيين لمسلمين و ليهود ل لمغريب و شمال افريقيا بشكل عام، و هادشي زاد التاتير التقافي لاندالوسي ف لمنطقة على لاجيال لي جاو من بعد. لمرينيين كانو اول وحدين ف لمنطقة لمغاربية و لاندالوس لي بناو لمدارس لعتيقة. لمدارس د فاس بحال لمدراسة لبوعنانية، لعطارين، و الساريج، زيادة على لمدراسة لمرينية د سلا، و لمدراسة لبوعنانية د مكناس، كيتّعتابرو من اعظم لمعالم لمعمارية لمورية لاسلامية ديال هاد لفترة. وخا الستيل لمعماري د الجوامع بقى تابع ل الستيل لموحدي، واحد من التغييرات لاساسية كان ف لحجم ديال الصحن (الساحة الدخلانية د الجامع) لي بقى غادي و كيكبار. الصحن كان عنصر تانوي ف لبلان د الجوامع، ولايني بدا كياخد اهمية كبر كا موضع ديال لوضو، و ف عهد السعديين ولّا كيتدار ب نفس لحجم ديال لقاعة د الصلا، و شي مرات كبر منها. من بين لامتلة ديال لمعمار لمريني د الجوامع، كاين الجامع لكبير د فاس الجديد لي تاسس ف 1276 و هوّ واحد من اقدم الجوامع لي بناو، التوسيع ديال الجامع لكبير د تازة ف 1294، جامع لمنصورة حدا تلمسان (1333)، و جامع سيدي بو مدين ف مدينة تلمسان (1338-1339). كاين زيادة عليهم جامع بن صالح ف مراكش لي هوّ واحد من لمعالم لقلال ف لمدينة لي كيرجعو ل لفترة لمرينية. من لقصورا السلطانية د لمرينيين ف فاس الجديد، مابقى غير لقليل، و لقصر لملكي د فاس لي كاين دابا اغلب لمعمار ديالو كيرجع ل لفترة لعلوية. زيادة على هادشي، الجرادي السلطانية لمرينية ف شمال لمدينة مابقاتش موجودة، و لقصبة لي كانت ضايرة ب لقبور د لمرينيين و كاتطل على فاس لبالي ولّات هديم. التنقيب ف اغمات بيّن لوجود ديال قصر صغير ولّا دار كبيرة مرينية لي لبلان لمعماري ديالها كيشبه ل لمعمار لغرناطي، شي لي كيزيد ياكد لعلاقة التقافية بين هاد الجوج ممالك. دلائل خرين على الشكال لمعمارية ديال ديور السكنى لمرينية كانلقاوه ف الديور لفاسية لقلال لي بقاو من ديك لفترة. هاد الديور من جوج طبقات مبنيين حول صحن، و كيبانو فيهم معالم د لمعمار و الزواق ديال لمدارس لعتيقة، شي لي كيبيّن تناسق ف طرقان لبني عند لمرينيين كيما كان النوع د لبناية. :313–314 كاينين بيبان كبار لي باقين تال دابا، بحال لباب ديال شالة و باب لمريسة ف سلا، و كيبيّنو الستيمرارية ديال هاد النوع د لبني معا لمعمار لموحدي. على حساب روض لقيرطاس، لحاكم لمريني اللول بو محمد عبد لحق لي توفى ف 1217، تّدفن ف موضع سميتو "تافرطاست" حدا مكناس، قريب ل لموضع فين تّقتل ف لمعراكة. من لوقيتة ديال بو يوسف يعقوب (توفى ف 1286)، بداو لمرينيين كيتدفنو ف النيكروپوليس (مدينة لموتى) لي بناو ف مدينة شالة، حدا الرباط. لمرينيين خدّمو لحجر ديال لمباني الرومانية ف داك لموضع (لي كان كيتسمى "سالا كولونيا" ف لفترة الرومانية)، باش يطلّعو لمباني ديالهم. بو يوسف يعقوب و مراتو تدفنو تماك، و حداهم تّبني جامع. لاضرحة بجوج كانو بيوتا صغار مغطيين ب قبة ولّا سقف على شكل هارام. و كانو ف جردة صغيرة لي كاتسمى "روضة"، ف الضهر ديال الجامع. لمرينيين بناو باب كبير و سوار ضايرين ب النيكروپوليس، لي كملو ف عهد السلطان بو لحسن ف 1339. بو لحسن براسو تّدفن تماك ف ضريح صغير لي تم التزيين ديالو ب زخرفات و نقوشا باينين ف لحجر. الضريح و لمدراسة لعتيقة لي كانت طرف من لموركّاب لڭنايزي د شالة، غالباً كمّل لبني ديالهم ولدو و التابع ديالو ف لحكم بو عنان فارس. (ص202–206) ولايني بوعنان براسو تّدفن غالباً ف فاس، ف ضريح لي كان لاصق ف الجامع لكبير ديال فاس الجديد. من موراه، اغلبية د السلاطين تدفنو ف لموضع لي تسمى "لقبور د لمرينيين" ف الشمال ديال فاس لبالي. كيبان بلي هاد النيكروپوليس تا هيّ كانت جردة مسوّرة، لي كانو فيها عدد د لاضرحة ب قبّات. وخا دابا ولاو مهدّمين، لحسن لوزان لي كتب ف لقرن 16، وصفهم بلي كانو مزوّقين بشكل فخيم. لقبورا ديال النخبة لمرينية كانت محطوطة فوق منهم حجرة ناعسة د الرخام على شكل پريزم متلت و منقوشة ب عبارات ڭنايزية. ليستة د لحكام لمرينيين. هادي ليستة د لحكّام لمرينيين من التاسيس تال النهاية ديال لامبراطورية لمرينية. 1215 تال 1244: قادا ديال لمرينيين لي تطايفو معا لموحدين، و كانت لقاعدة ديالهم ف تازة من 1244: ؤمارا مرينيين ف فاس 1269–1465: سلاطين مرينيين د فاس و لمغريب